Փեթրա

Փեթրա (Յորդանան), ժայռերու մէջ փորուած քաղաք մըն է: Քաղաքը իր փառքի գագաթնակէտը ապրած է առաջին դարուն, ժամանակի ընթացքին իր բնակիչներէն պարպուելէ առաջ: Արձանագրուած է Եունեսքոյի Համաշխարհային ժառանգութեան ցանկին մէջ։ Ք. Ա. մօտաւորապէս 8րդ դարու վերջաւորութեան կազմուած այս քաղաքը կ'աճի, մինչեւ որ ան փառքի իր գագաթնակէտին կը հասնի մօտաւորապէս 50 թուականին. այդ թուականին է, որ կը կառուցուին ամէնէն գեղեցիկ տաճարները եւ գերեզմանները: Փեթրա կը գտնուի Հռոմէական կայսրութեան արեւելքը տանող ճամբաներու խաչմերուկին, ուրկէ կու գային` խունկը, ոսկին, արծաթը, զմուռսը եւ համեմները: Սակայն մօտաւորապէս 8րդ դարուն առեւտուրի ճամբաները փոխուեցան: Կամաց-կամաց Փեթրա դարձաւ մեռած քաղաք մը: Պատմական ակնարկ Փեթրան իր շրջակայքով բնակուած է նախապատմական ժամանակներէն: Ան կը գտնուի Չինաստանէն եկող Մետաքսի ճամբուն, Հնդկաստանէն եկող Համեմներուն ճամբուն եւ արաբական աշխարհէն եկող ճամբուն վրայ: Նապաթեցիները Փեթրա հաստատուած են Ք.Ա. 6րդ դարուն: Ք.Ա. 4րդ դարուն քաղաքը կը տարածուի աւելի քան տասը քիլոմեթրի վրայ: Իսկ կ'ենթադրուի, որ 50 թուականին հոն կ'ապրէր քսանէն մինչեւ յիսուն հազար մարդ: Քաղաքը հռոմէացիները կը գրաւեն. ապա, Դ. դարուն կը դառնայ քրիստոնեայ քաղաք: 747 թուականի երկրաշարժէն ետք քաղաքը ամբողջովին լքուած է: ԺԹրդ դարուն զուիցերիացի մը վերագտած է այս վայրը եւ սկսած է իր շուրջիններուն խօսիլ անոր մասին: Բազմաթիւ հնագէտներ հետաքրքրուած են եւ Փեթրա դարձած է աշխարհահռչակ հնագիտական վայր մը: Այժմ ան Յորդանանի ամէնէն շատ այցելու ընդունող զբօսաշրջական վայրն է: Ծանօթագրութիւններ